Document ID: 32004D0142

Kommissionens beslutning
af 12. februar 2004
om EF-tilskud i 2004 til visse EF-referencelaboratoriers arbejde inden for veterinærmedicin og folkesundhed (restkoncentrationer)
(meddelt under nummer K(2004) 334)
(Kun den nederlandske, franske, tyske og italienske udgave er autentiske)
(2004/142/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved Rådets forordning (EF) nr. 806/2003(2), særlig artikel 28, stk. 2, og
ud fra følgende betragtninger:
(1) Der bør ydes EF-tilskud til de EF-referencelaboratorier, som EF har udpeget til at bistå med udførelsen af de funktioner og opgaver, der er fastlagt i Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf(3).
(2) EF-tilskuddet bør kun ydes, hvis de planlagte foranstaltninger gennemføres effektivt og myndighederne indsender alle nødvendige oplysninger inden for de fastsatte tidsfrister.
(3) Som følge af situationen for EF-referencelaboratoriet i Rom, og da det ikke blevet akkrediteret som krævet i henhold til Rådets direktiv 93/99/EF(4) og Kommissionens beslutning 98/179/EF(5), bør EF-tilskuddet til det pågældende laboratorium først gives, når akkrediteringen er foretaget. Tilskuddets størrelse vil være proportionel med det arbejdsprogram, der kan gennemføres i den resterende del af 2004.
(4) Der bør endvidere ydes supplerende tilskud til afholdelse af workshopper inden for EF-referencelaboratoriernes ansvarsområde.
(5) Veterinær- og plantesundhedsforanstaltninger, som gennemføres efter Fællesskabets regler, finansieres af Garantisektionen under Den Europæiske Udviklings- og Garantifond for Landbruget, jf. artikel 3, stk. 2 i Rådets forordning (EF) nr. 1258/1999(6). Med henblik på finanskontrollen anvendes artikel 8 og 9 i forordning (EF) nr. 1258/1999.
(6) I Kommissionens forordning (EF) nr. 156/2004(7) fastsættes bestemmelser om EF-tilskud til EF-referencelaboratorier i henhold til artikel 28 i beslutning 90/424/EØF.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Der ydes EF-tilskud til Nederlandene til de funktioner og opgaver, der henvises til i bilag V, kapitel 2, til direktiv 96/23/EF, og som skal varetages af Rijksinstituut voor de Volksgezondheid en Milieuhygiëne, Bilthoven, Nederlandene, med henblik på påvisning af restkoncentrationer af visse stoffer.
2. EF-tilskuddet, jf. stk. 1, fastsættes til højst 415000 EUR i perioden fra 1. januar 2004 til 31. december 2004.
3. Det supplerende EF-tilskud til afholdelse af en faglig workshop fastsættes til højst 30000 EUR.
Artikel 2
1. Der ydes EF-tilskud til Frankrig til de funktioner og opgaver, der henvises til i bilag V, kapitel 2, til direktiv 96/23/EF, og som skal varetages af Laboratoire d'études et de recherches sur les médicaments vétérinaires et les désinfectants de L'Agence Française de Sécurité Sanitaire des aliments (tidligere Laboratoire des médicaments vétérinaires), Fougères, Frankrig, med henblik på påvisning af restkoncentrationer af visse stoffer.
2. EF-tilskuddet, jf. stk. 1, fastsættes til højst 415000 EUR i perioden fra 1. januar 2004 til 31. december 2004.
3. Det supplerende EF-tilskud til afholdelse af en faglig workshop fastsættes til højst 36000 EUR.
Artikel 3
1. Der ydes EF-tilskud til Tyskland til de funktioner og opgaver, der henvises til i bilag V, kapitel 2, til direktiv 96/23/EF, og som skal varetages af Bundesamt für Verbraucherschutz und Lebensmittelsicherheit (tidligere Bundesinstitut für Gesundheitlichen Verbraucherschutz und Veterinärmedizin), Berlin, Tyskland, med henblik på påvisning af restkoncentrationer af visse stoffer.
2. EF-tilskuddet, jf. stk. 1, fastsættes til højst 415000 EUR i perioden fra 1. januar 2004 til 31. december 2004.
3. Det supplerende EF-tilskud til afholdelse af en faglig workshop fastsættes til højst 30000 EUR.
Artikel 4
1. Der ydes EF-tilskud til Italien til de funktioner og opgaver, der henvises til i bilag V, kapitel 2, til direktiv 96/23/EF, og som skal varetages af Istituto Superiore di Sanità, Rom, Italien, med henblik på påvisning af restkoncentrationer af visse stoffer, jf. dog stk. 4.
2. EF-tilskuddet, jf. stk. 1, fastsættes til højst 415000 EUR i perioden fra 1. januar 2004 til 31. december 2004, jf. dog stk. 4.
3. Det supplerende EF-tilskud til afholdelse af to faglige workshopper fastsættes til højst 34000 EUR.
4. EF-tilskuddet gives fra det tidspunkt, hvor EF-referencelaboratoriet er blevet akkrediteret i henhold til direktiv 93/99/EF og beslutning 98/179/EF. Tilskuddets størrelse er proportionel med det arbejdsprogram, der kan gennemføres i den resterende del af 2004 efter aftale med Kommissionen.
Artikel 5
Denne beslutning er rettet til Forbundsrepublikken Tyskland, Den Franske Republik, Den Italienske Republik og Kongeriget Nederlandene.
Udfærdiget i Bruxelles, den 12. februar 2004.

Labels: 19
5
20
7
0
18